**Návrh rozpočtu Úradu pre dohľad nad zdravotnou starostlivosťou**

**na roky 2015 až 2017**

**Úvod**

V súlade so zákonom č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov (ďalej len „zákon č. 581/2004 Z. z.“) je Úrad pre dohľad nad zdravotnou starostlivosťou (ďalej len „úrad“) povinný pripraviť návrh rozpočtu a predložiť ho vláde Slovenskej republiky (SR) a Národnej rade SR (NR SR). Úrad bol zriadený zákonom č. 581/2004 Z. z. ako právnická osoba, nie je zapísaný v obchodnom registri.

**Východiská zostavenia rozpočtu úradu**

Návrh rozpočtu úradu vychádza z rozpočtového rámca schváleného NR SR na roky 2014 - 2016 a z východísk rozpočtu verejnej správy na roky 2015 – 2017, s prihliadnutím na vykonané zmeny, ako aj na všetky právne normy, u ktorých sa predpokladá, že budú v roku 2015 ovplyvňovať hospodárenie úradu. Návrh rozpočtu na rok 2015 počíta s efektívnym a hospodárnym využitím príjmov na krytie výdavkov spojených s činnosťou úradu.

Úradu bola MZ SR schválená zmena harmonogramu, projektu “Vzdelávanie užívateľov systému DRG.“ Tým došlo k ovplyvneniu čerpania poskytnutých zdrojov na uvedený projekt v roku 2014. V návrhu rozpočtu nie sú dopady zo schválenej zmeny harmonogramu premietnuté. Reálne použitie doteraz nečerpaných finančných prostriedkov je riešené presunom prostriedkov schválených na roky 2012 a 2013, ktorý ovplyvní skutočné čerpanie rozpočtu 2014, a tým východiská skutočnosti roku 2015.

**Projekt DRG**

NR SR schválila 09.12.2010 novelu zákona č. 581/2004 Z. z, ktorou sa stal úrad centrom pre klasifikačný systém diagnosticko-terapeutických skupín (DRG). Okrem zavedenia DRG systému bude úrad zabezpečovať aj jeho prevádzku a rozvíjanie.

Financovanie implementácie DRG systému počíta:

* s nenávratným finančným príspevkom poskytnutým z Európskeho sociálneho fondu prostredníctvom operačného programu Vzdelávanie na realizáciu projektu Vzdelávanie užívateľov systému DRG vo výške najviac 4 926 033,45 eur (na základe upraveného Dodatku č. 4 k Zmluve o poskytnutí nenávratného finančného príspevku),
* so spolufinancovaním projektu Vzdelávanie užívateľov systému DRG zo štátneho rozpočtu vo výške 848 241 eur (povinné 5% spolufinancovanie + tzv. zdroje pro rata),
* s prostriedkami úradu na finančné krytie 25% korekcie z hodnoty zákazky VO „Komplexné zabezpečenie služieb ďalšieho vzdelávania“, ktorá sa vzťahuje k projektu Vzdelávanie užívateľov systému DRG,
* s finančnými prostriedkami pre nemeckú spoločnosť InEK za spoluprácu pri vývoji slovenskej verzie DRG vo výške 1 666 000 eur.

V rozpočte úradu na rok 2014 bol zohľadnený transfer prostriedkov z Ministerstva zdravotníctva SR (MZ SR) v čiastke 620 010 eur pre rok 2014, ktoré slúžia v rámci projektu Vzdelávanie užívateľov systému DRG ako vlastné zdroje úradu na povinné spolufinancovanie a na tzv. zdroje pro rata.

Úradu bola v návrhu rozpočtu na rok 2014 priznaná z Ministerstva financií SR (MF SR) čiastka 476 000 eur na financovanie spolupráce s nemeckou spoločnosťou InEK.

V pôvodných návrhoch rozpočtu úrad nerozpisoval ani v príjmoch, ani vo výdavkoch zmluvne stanovený nenávratný finančný príspevok. Vo vykazovaní skutočnosti sa vo výkazoch rozpočtu skutočné príjmy a výdavky premietajú a všetky časovo nepokryté finančné prostriedky spôsobujú rozdiely voči schválenému rozpočtu, ktoré v konečnom efekte nepriaznivo ovplyvňujú schodok v salde rozpočtu úradu v očakávanej skutočnosti roku 2014.

V zmysle zákona č. 581/2004 Z. z. sa v § 28 písm. g) a h) pre hospodárenie úradu stanovuje, že príjmami úradu sú okrem iných príjmov aj:

1. zisk z predchádzajúcich účtovných období,
2. úhrady zo štátneho rozpočtu súvisiace so zavádzaním centra pre klasifikačný systém.

**Úrad v očakávanej skutočnosti roku 2014** z vyššie uvedených dôvodov a neuhradenia refundácií uznaných výdavkov v roku 2014 **uvažuje s čerpaním vlastných zdrojov na DRG vo výške 1 227 177 eur**, čo ovplyvní východiská zostatku finančných prostriedkov z predchádzajúcich rokov a saldo za rok 2014, **ktoré MF SR vo svojom návrhu rozpočtu nezohľadnilo**.

**Projekt EESSI**

Úrad ako prístupový bod pre vecné dávky v chorobe, materstve, pri pracovných úrazoch a chorobách z povolania je v súlade s Nariadením Európskeho parlamentu a Rady Európskeho spoločenstva o koordinácii systémov sociálneho zabezpečenia povinný byť pripravený na komplexnú medzištátnu výmenu dát. Dodržanie tohto medzinárodného záväzku pre SR znamená, že úrad musí byť pripravený na elektronické prijímanie a zasielanie SED-ov (Standardized Electronic Document) z členských štátov Európskej únie do SR a naopak. Financovanie tohto projektu úrad zabezpečuje aj z vlastných zdrojov, čím boli znížené finančné prostriedky na rozvoj vlastného informačného systému. V súčasnej dobe prebieha koordinácia technickej a vecnej špecifikácie na úrovni Európskej únie. Technická komisia projektu predĺžila termín komplexnej aplikácie na roky 2014 – 2016.

Na rozpočtové roky 2014 a 2016 je preto potrebné zabezpečiť zdroje na prevádzkové náklady úradu ako prístupového bodu.

**Ďalšie činnosti úradu**

Schválením Zákona o národnom zdravotníckom informačnom systéme (NZIS), ktorý nadobudol platnosť 01.07.2013, vznikli pre úrad nové povinnosti, na plnenie ktorých bolo a je potrebné technické vybavenie a kvalifikované personálne obsadenie. Pre úrad vyplynuli zo zákona nové povinnosti, a to zaviesť nový register poskytovateľov zdravotnej starostlivosti a register zdravotníckych pracovníkov, ktorých zavedenie a úpravy budú pokračovať i v roku 2015 . Už tento rok musí úrad zaviesť a prevádzkovať technologické komponenty na zosúladenie dátových rozhraní s ostatnými registrami v rámci zákona.

**Rozpočet príjmov a výdavkov na základe východísk na roky 2015 až 2017**

|  |  |  |  |  |  |
| --- | --- | --- | --- | --- | --- |
| **Príjmy a výdavky úradu\*** | **2014** | **OS 2014** | **2015** | **2016** | **2017** |
| **príjmy úradu spolu** | **37 881** | **43 593** | **39 718** | **39 948** | **41 172** |
| nedaňové príjmy | 800 | 800 | 815 | 815 | 815 |
| granty a transfery | 17 765 | 21 014 | 16 881 | 17 072 | 18 050 |
| * *zo štátneho rozpočtu* | 1 096 | 1 096 | 0 | 0 | 0 |
| * *z EÚ na DRG (11T1)* | 0 | 2 867 | 0 | 0 | 0 |
| * *spolufinancovanie DRG (11T2)* | 0 | 382 | 0 | 0 | 0 |
| * *zo zdravotných poisťovní* | 16 669 | 16 669 | 16 881 | 17 072 | 18 050 |
| * *zo zahraničných grantov* | 0 | 0 | 0 | 0 | 0 |
| príjmové finančné operácie | 19 316 | 21 779 | 22 022 | 22 061 | 22 307 |
| zostatok prostriedkov z predchádzajúcich rokov | 19 316 | 21 779 | 22 022 | 22 061 | 22 307 |
| **výdavky úradu spolu** | **18 380** | **22 857** | **17 657** | **17 641** | **17 956** |
| bežné výdavky úradu, z toho | 17 334 | 21 811 | 16 372 | 16 328 | 16 818 |
| bežné výdavky na správne činnosti | 16 238 | 17 466 | 16 372 | 16 328 | 16 818 |
| bežné výdavky DRG zo ŠR | 1 096 | 1 096 | 0 | 0 | 0 |
| bežné výdavky DRG z EÚ | 0 | 3 249 | 0 | 0 | 0 |
| kapitálové výdavky | 1 046 | 1 046 | 1 285 | 1 313 | 1 138 |
| **celkový prebytok/schodok úradu** | **19 501** | **20 736** | **22 061** | **22 307** | **23 216** |
| **vylúčenie finančných operácií** | **-19 316** | **-21 779** | -22 022 | -22 062 | -22 307 |
| z toho vylúčenie príjmových finančných operácií | -19 316 | -21 779 | -22 022 | -22 062 | -22 307 |
| **Prebytok/schodok úradu (ESA )** | **185** | **-1 043** | **39** | **245** | **909** |

\* v tis. eur. Návrh rozpočtu je zostavený v metodike ESA .

**Celkové príjmy** úradu sa v roku **2015** rozpočtujú vo výške 39 718 539 eur. V porovnaní s rokom 2014  sú na základe zmeny zostatku celkové príjmy vyššie o 1 837 395 eur, kde rozpočtovaný príspevok zo zdravotných poisťovní je vyšší o 212 538 eur oproti rozpočtu 2014 z dôvodu aktualizácie ročného zúčtovania poistného za rok 2013. Nedaňové príjmy sú oproti rozpočtu 2014 vyššie o 15 000 eur z dôvodu očakávaných vyšších príjmov z činnosti súdnolekárskych a patologicko-anatomických pracovísk (ďalej len „SLaPA pracovísk“). V rozpočte príjmov 2015 úrad neuvažuje s doplnením príjmov na projekt DRG.

**Celkové výdavky úradu** v roku **2015** sa rozpočtujú vo výške 17 656 927 eur. V roku 2015 dochádza v návrhu rozpočtu, v porovnaní s východiskami rozpočtu roku 2015, k presunu prostriedkov z bežných výdavkov do kapitálových výdavkov pri dodržaní celkových výdavkov.

**Zostatok prostriedkov k 31.12.2014** vo výške 22 022 180 eur predstavuje očakávaný príspevok zdravotných poisťovní na činnosť úradu na rok 2015 vo výške 16 668 821 eur, ktorý bude v súlade s platným zákonom zaplatený v roku 2014 a 5 353 359 eur rozpočtovaný zostatok vlastných zdrojov, avšak predpokladaný zostatok vlastných zdrojov na základe očakávanej skutočnosti roku 2014 bude nižší.

**Celkové príjmy v roku 2016** sú rozpočtované vo výške 39 948 391 eur a **v roku 2017** vo výške 41 172 114 eur.

**Celkové výdavky v roku 2016** sú rozpočtované vo výške 17 640 951 eur a **v roku 2017** vo výške 17 955 827 eur.

Počnúc rokom 2015 vo východiskách došlo k medziročnému poklesu **kapitálových výdavkov** úradu, čo by podstatne obmedzilo hlavne vývoj informačného systému úradu, a preto boli v návrhu rozpočtu uskutočnené presuny finančných prostriedkov medzi bežnými a kapitálovými výdavkami.

**Podrobný návrh rozpočtu na rok 2015 a výhľad do roku 2017 v tis. eur**

|  |  |  |  |  |  |  |
| --- | --- | --- | --- | --- | --- | --- |
| Ukazovateľ /EK | Názov | **2014** | **OS**  **2014** | **2015** | **2016** | **2017** |
| **A.1.** | **nedaňové príjmy, granty a transfery spolu** | **18 565** | **21 814** | **17 696** | **17 887** | **18 865** |
| **200** | **nedaňové príjmy spolu** | **800** | **800** | **815** | **815** | **815** |
| 220 | **administratívne poplatky, z toho** | **790** | **790** | **805** | **805** | **805** |
| 222003 | *za porušenie predpisov* | 0 | 0 | 0 | 0 | 0 |
| 223 | **príjmy z činností úradu, z toho** | **790** | **790** | **805** | **805** | **805** |
| 223001 | *príjmy z činnosti SLaPA pracovísk* | 790 | 790 | 805 | 805 | 805 |
| 240 | úroky z tuzemských úverov, z toho | 10 | 10 | 10 | 10 | 10 |
| 243 | z účtov finančného hospodárenia | 10 | 10 | 10 | 10 | 10 |
| 290 | iné nedaňové príjmy, z toho | 0 | 0 | 0 | 0 | 0 |
| 292027 | *iné* | 0 | 0 | 0 | 0 | 0 |
| **300** | **granty a transfery, z toho** | **17 765** | **21 014** | **16 881** | **17 072** | **18 050** |
| 312001 | *zo štátneho rozpočtu* | 1096 | 1 096 | 0 | 0 | 0 |
|  | *EÚ na DRG (11T1)* | 0 | 2 867 | 0 | 0 | 0 |
|  | *spolufinancovanie DRG (11T2)* | 0 | 382 | 0 | 0 | 0 |
| 312003 | *zo zdravotných poisťovní* | 16 669 | 16 669 | 16 881 | 17 072 | 18 050 |
| **A.2.** | **príjmové finančné operácie** | **19 316** | **21 779** | **22 022** | **22 061** | **22 307** |
| 453 | zostatok finančných prostriedkov z predchádzajúcich rokov | 19 316 | 21 779 | 22 022 | 22 061 | 22 307 |
|  | **príjmy spolu** | **37 881** | **43 593** | **39 718** | **39 948** | **41 172** |
| **B.1.** | **výdavky** | **18 380** | **22 857** | **17 657** | **17 641** | **17 956** |
| 600 | **bežné výdavky celkom, z toho:** | **17 334** | **21 811** | **16 372** | **16 328** | **16 818** |
| 600 | bežné výdavky úradu | 16 238 | 17 466 | 16 372 | 16 328 | 16 818 |
| 600 | bežné výdavky DRG | 1 096 | 4 345 | 0 | 0 | 0 |
| 610 | mzdy, platy, služobné príjmy úradu | 7 266 | 7 304 | 7 266 | 7 266 | 7 266 |
| 610 | mzdy, platy, služobné príjmy DRG | 0 | 142 | 0 | 0 | 0 |
| 620 | poistné a príspevok do ZP úradu | 2 540 | 2 593 | 2 540 | 2 540 | 2 540 |
| 620 | poistné a príspevok do ZP DRG | 0 | 198 | 0 | 0 | 0 |
| 630 | tovary a služby úradu | 6 322 | 7 459 | 6 456 | 6 412 | 6 902 |
| 630 | tovary a služby DRG | 1 096 | 4 005 | 0 | 0 | 0 |
| 640 | bežné transfery úradu | 110 | 110 | 110 | 110 | 110 |
| 700 | kapitálové výdavky | 1 046 | 1 046 | 1 285 | 1 313 | 1 138 |
| 710 | obstarávanie kapitálových aktív | 1 046 | 1 046 | 1 285 | 1 313 | 1 138 |
| **B.2.** | **výdavkové finančné operácie** | **0** | **0** | **0** | **0** | **0** |
|  | **výdavky spolu** | **18 380** | **22 857** | **17 657** | **17 641** | **17 956** |
|  | **celkový prebytok/schodok** | **19 501** | **20 736** | **22 061** | **22 307** | **23 216** |
|  | **vylúčenie FO** | **-19 316** | **-21 779** | -22 022 | -22 062 | -22 307 |
|  | vylúčenie príjmových FO | -19 316 | -21 779 | -22 022 | -22 062 | -22 307 |
|  | vylúčenie výdavkových FO | 0 | 0 | 0 | 0 | 0 |
|  | **prebytok (+) /schodok (-) ESA )** | **185** | **-1 043** | **39** | **245** | **909** |
|  | príjmy ESA | 18 565 | 21 814 | 17 696 | 17 887 | 18 865 |
|  | výdavky ESA | 18 380 | 22 857 | 17 657 | 17 641 | 17 956 |
|  | saldo | 185 | -1 043 | 39 | 245 | 909 |

**I. Návrh rozpočtu na rok 2015**

**A. Príjmy úradu**

Rozpočet príjmov úradu je tvorený z dvoch kategórií, a to **z nedaňových príjmov** (príjmy z činnosti úradu, úroky a iné nedaňové príjmy úradu) a **z transferov** (povinné príspevky od zdravotných poisťovní na činnosť úradu a transfery na financovanie projektov )

**a) Nedaňové príjmy**

V roku 2015 sa **nedaňové príjmy** rozpočtujú vo výške **815 000 eur** a zahŕňajú najmä tieto rozhodujúce kategórie príjmov:

* **príjmy** **z činnosti SLaPA pracovísk vo výške 805 000 eur,**
* **administratívne príjmy z činnosti úradu** (za vydávanie povolení, ich zmeny, za vydanie platobného výmeru...) budú v nasledujúcich rokoch veľmi sporadické, a preto ich úrad nerozpočtuje,
* **príjmy z účtov finančného hospodárenia** sú nižšie oproti východiskám rozpočtu pre nižší objem finančných prostriedkov na účtoch a tiež kvôli nižším úrokovým sadzbám.

**b) Granty a transfery**

**Transfer zo štátneho rozpočtu**

**Úrad v rozpočte roku 2014 má schválené doplnenie zdrojov zo štátneho rozpočtu, z vrátených účelovo poskytnutých finančných prostriedkov na spolufinancovanie projektu DRG a uplatnenie zásady pro rata z roku 2012 vo výške 620 000 eur na krytie výdavkov projektu v roku 2014**. Na základe zmluvy s MZ SR bol v rozpočte úradu na rok 2014 zapracovaný **transfer z MZ SR** **v** **čiastke 476 000 eur** na účelové financovanie spolupráce pri vývoji slovenskej verzie DRG systému so spoločnosťou InEK. **V rozpočtovom období 2015 až 2017 úrad neuvažuje s čerpaním transferu zo štátneho rozpočtu na projekt DRG.**

**Transfer zo zdravotných poisťovní**

Úrad rozpočtuje na základe úpravy makroekonomických ukazovateľov v roku 2015 príjem v rámci transferu **zo zdravotných poisťovní vo výške 16 881 359 eur.** Príspevok na činnosť úradu od zdravotných poisťovní, splatný do 20.12.2015, sa prostredníctvom príjmových finančných operácií prevedie do nasledujúceho roku (teda do roku 2016) a je reálnym finančným krytím výdavkov roku 2016.

Nedaňové príjmy a transfery zo zdravotných poisťovní sú spoluv roku 2015 **vo výške 17 696 359 eur** (tieto príjmy zahŕňajú príjmy z činnosti úradu vo výške **815 000 eur** a príspevok na činnosť úradu zo ZP).

**c) Príjmové finančné operácie**

Príjmové finančné operácie zahŕňajú zostatok finančných prostriedkov z predchádzajúceho roka.V rozpočte na rok 2015 sa uvažuje so zostatkom prostriedkov z predchádzajúceho roka vo výške **22 022 180 eur** (ide najmä o očakávanú úhradu príspevku od zdravotných poisťovní na činnosť úradu zaplateného v roku 2014 vo výške 16 668 821 eur, ktorý je určený na financovanie v roku 2015 a predpokladaný zostatok vlastných zdrojov vo výške 5 353 359 eur). **Predpokladaný stav zostatku vlastných zdrojov bude na základe aktualizácie očakávanej skutočnosti roku 2014 nižší.**

**Príjmy spolu** (vrátane príjmových finančných operácií – zostatku finančných prostriedkov z predchádzajúcich rokov) sú rozpočtované vo výške **39 718 539 eur.**

**B. Výdavky úradu**

Návrh rozpočtu výdavkov vychádza z disponibilných zdrojov úradu (z celkových príjmov úradu). Výdavky úradu sú členené na **bežné výdavky a kapitálové výdavky.** V súlade so zákonom č. 581/2004 Z. z. výdavkami úradu sú:

* splatené nároky na mzdy zamestnancov úradu
* splatené nároky na odmeny za výkon funkcie v úrade,
* výdavky na činnosť úradu (bežné a kapitálové),
* finančné prostriedky na zabezpečenie DRG systému pre Slovenskú republiku.

**a) Bežné výdavky**

Bežné výdavky sú rozpočtované vo výške **16 371 629 eur.** Ich podiel na celkových výdavkoch predstavuje 92,7 %. V bežných výdavkoch roku 2015 už nie sú rozpočtované výdavky na projekt DRG.

Bez výdavkov na projekt sú bežné výdavky v návrhu rozpočtu na úrovni rozpočtu 2014.

Bežné výdavky zahŕňajútieto hlavné kategórie výdavkov na:

* mzdy, platy a služobné príjmy a odvody poistného,
* tovary a služby,
* bežné transfery.

**Mzdy, platy, služobné príjmy a odvody poistného** sú rozpočtované vo výške 9 805 592 eur a predstavujú výdavky na zamestnancov úradu. V roku 2015 sa uvažuje s priemerným počtom zamestnancov 468. Úrad zamestnáva na ústredí a pobočkách viac ako 68,5 % z celkového počtu zamestnancov s vysokoškolským vzdelaním medicínskeho, ekonomického a právnického zamerania, čo je oproti roku 2013 nárast o 3,8 %. Z celkového počtu zamestnancov úradu je

44,8 % zamestnancov, ktorí pracujú v rizikovom prostredí na SLaPA pracoviskách úradu, kde sa povinne uplatňuje príplatok ku mzde, čo je oproti roku 2013 nárast o 1,9 %. Pre účely zavedenia projektov DRG, EESSI a úloh vyplývajúcich zo zákona o NZIS úrad zamestnáva odborníkov s vyššou kvalifikáciou, a tým aj so zvýšenými požiadavkami na čerpanie mzdových prostriedkov. V rozpočte na rok 2015 a ďalšie rozpočtované roky úrad počíta s rovnakým prepočítaným počtom zamestnancov ako v rozpočte na rok 2014. Uvedené skutočnosti ovplyvňujú vývoj mzdových výdavkov a budú v rozpočtoch na roky 2015 až 2017 riešené v rámci stanovených východísk rozpočtu na úrovni roku 2014.

Výška odvodov poistného je vypočítaná na základe platných zákonov a je rozpočtovaná vo výške 2 540 000 eur pre všetky roky rozpočtového obdobia.

**Výdavky na tovary a služby sú rozpočtované** vo výške 6 456 037 eur. V tejto položke sa rozpočtujú tieto výdavkové kategórie:

* **cestovné náhrady (631) –** zahrňujú bežné výdavky na cestovné zamestnancov úradu, ako aj výdavky účastníkov aplikácie projektu DRG pri tuzemských cestách  a pri zahraničných cestách, ktoré vzniknú v roku 2015,
* **energie, poštovné a telekomunikačné poplatky (632)** – v položke je zohľadnený medziročný rast výdavkov na energie a zníženie výdavkov na poštové výkony v súvislosti s racionalizáciou úkonov úradu; napriek úprave cien poštových výkonov zotrváva táto položka na úrovni roku 2014,
* **materiál** (**633)** –znížené výdavky tejto položky sú rozpočtované so štandardným zabezpečením požiadavky na vybavenie SLaPA pracovísk špecializovanými prístrojmi a nástrojmi potrebnými na výkon práce, s požiadavkami na špeciálny zdravotnícky materiál používaný pri toxikologických a histologických vyšetreniach, ako aj s výdavkami na všeobecný materiál potrebný na zabezpečenie pokrytia úkonov úradu; v rámci tejto položky sa bude zabezpečovať aj operatívna výmena výpočtovej techniky.
* **dopravné (634)** -mierne zvýšenie výdavkov na pohonné hmoty sú výsledkom zvyšovania cien pohonných hmôt a výdavkami na pozáručný servis, opravy a údržbu osobných automobilov, ktoré sú vo vlastníctve úradu viac ako päť rokov,
* **rutinná a štandardná údržba (635)** - výdavky na údržbu výpočtovej techniky (pravidelný servis serverov) a prístrojového vybavenia SLaPA pracovísk, ktoré je vzhľadom na ich vek opotrebované a vyžaduje častejšie opravy, ktoré sú finančné náročné. Havarijné stavy prevádzkových priestorov môžu spôsobiť napätosť pri čerpaní tejto podpoložky,
* **nájomné (636)** - zohľadňuje uplatnenie trhových cien za prenájom priestorov pre SLaPA pracoviská a pobočky, ako aj princíp valorizácie nájomného prenajímateľmi,
* **služby (637):** 
  + položka odzrkadľuje aktualizované ceny prepravy mŕtvych tiel na pitvy a prevoz lekárov na prehliadky mŕtvych tiel. Pripravujú sa výberové konania na dané prepravy, ktoré budú ovplyvňovať čerpanie tejto podpoložky; rovnako pri platbách za prehliadky mŕtvych bude nutné korigovať sadzby za vykonané prehliadky, čo môže spôsobiť medziročný nárast výdavkov,
  + v podpoložke štúdie, expertízy a posudky sú obsiahnuté zvýšené sadzby za odborné medicínske konzultantské posudky.

Vo výdavkoch položky **služby** sa v návrhu rozpočtu úradu neuvažuje s čerpaním prostriedkov na výdavky projektu DRG. Za predpokladu, že bude uznané plné vykrytie poskytnutých vlastných prostriedkov z refundácií, nebudú vynaložené vlastné prostriedky negatívne ovplyvňovať saldo úradu v metodike ESA 95.

**Bežné transfery** zahŕňajú výdavky na úhradu licenčných - softwarových poplatkov centrálne manažovaných prostredníctvom MF SR, kde nám bola oznámená uvažovaná čiastka poplatku vo výške 76 522 eur. V rámci položky bežné transfery sa rozpočtujú aj náhrady pri dočasnej pracovnej neschopnosti zamestnanca hradeného zamestnávateľom.

**b) Kapitálové výdavky**

**Kapitálové výdavky** (710) sú na rok 2015 rozpočtované v sume 1 285 298 eur.

Kapitálové výdavky v rámci obmedzených zdrojov uvažujú s výdavkami na:

* softvér a licencie súvisiace s činnosťami pre národný zdravotnícky informačný systém (EK 711),
* vybavenie SLaPA pracovísk a ich laboratórií potrebnou prístrojovou technikou a ďalšie potrebné technické zariadenia (EK 713),
* výpočtovú techniku pre zabezpečenie činnosti úradu (EK 713),
* modernizáciu softvéru (EK 718), aj z dôvodu zapojenia sa do projektu elektronické zdravotníctvo, EESSI a implementácie DRG (napr. úrad potrebuje vzhľadom na charakter, významnosť a citlivosť dát distribuovanú serverovňu),
* budovanie IS úradu, ktorý v súčasnej dobe vyžaduje ďalší rozvoj a inovácie pre štandardné služby, nevyhnutné pre činnosť úradu (napr. NZIS, MIS).

1. **Výdavky spolu**

**V roku 2015** sa výdavky rozpočtujú **vo výške 17 656 927 eur a bez výdavkov na DRG sú na úrovni roku 2014, čo bude sťažovať** plnenienových náročnejších úloh úradu.

Návrh rozpočtu na rok 2015 je zostavený v metodike ESA 95. Na základe tejto metodiky sa z príjmov a výdavkov **vylučujú príjmové a výdavkové finančné operácie**. V prípade úradu iba príjmové finančné operácie, ktoré predstavujú zostatok prostriedkov z minulého roka.

**Saldo**

**Rozpočtované saldo** príjmov a výdavkov v metodike ESA je aj vo východiskách, aj v návrhu rozpočtu 2015 vo výške **39 000 eur**.

**II. Návrh rozpočtu na roky 2016 a 2017**

V roku 2016 návrh rozpočtu príjmov vychádza z rovnakých princípov ako v roku 2015. Nedaňové príjmy sa rozpočtujú v roku 2016 vo výške 815 000 eur a v roku 2017 vo výške 815 000 eur. Na základe uvedeného sa príjmy úradu spolu rozpočtujú v roku 2016 vo výške **39 948 391** **eur** a v roku 2017 vo výške **41 172 114** **eur**.

**Príjmy** očistené od príjmových finančných operácií sa rozpočtujú v roku 2016 v sume **17 886 779 eur** a v roku 2017 v sume **18 864 674** **eur**.

Objem finančných prostriedkov určených na financovanie činnosti úradu z príspevkov od zdravotných poisťovní je vo výhľade na rok 2016 rozpočtovaný vo výške **17 071 779** **eur** a na rok 2017 vo výške **18 049 674** **eur**.

Rozpočet výdavkov na roky 2016 a 2017 vychádza zo základných princípov uplatnených v roku 2015, pre rok 2016 je vo  výške 17 640 951 eur pri náraste výdavkov oproti roku 2015 o 0,96 % a pre rok 2017 vo výške 17 955 827 pri medziročnom náraste 1,78 %.

V rokoch 2015 a 2016 sa rozpočtuje v metodike ESA **kladné** saldo príjmov a výdavkov.

**Výdavky na reformné opatrenia**

Úradu v rámci konkretizácie výdavkov na reformné opatrenia neboli zadané žiadne požiadavky, na ktoré by bolo v sledovanom období nutné čerpať výdavky klasifikované ako výdavky na stanovené reformné opatrenia.

**Záver**

Úrad dohliada nad mnohými kľúčovými aspektmi systému zdravotníctva, s cieľom udržiavať finančnú stabilitu, výkonnosť a solidárnosť systému. Stratégia úradu pre navrhované rozpočtové obdobie je:

* príprava a zavedenie nového systému financovania ústavnej zdravotnej starostlivosti - DRG systém (Diagnosis related group systém),
* zvýšenie kvality služieb poskytovaných SLaPA pracoviskami,
* územná reštrukturalizácia SLaPA pracovísk,
* koncepčné riešenie systému prehliadok mŕtvych,
* zabezpečiť zmeny činnosti úradu, ktoré vyplývajú z platnej legislatívy,
* zabezpečiť realizáciu projektu EESSI (príprava na vykonanie funkcie prístupového bodu pre elektronickú výmenu dát pre sociálne zabezpečenie),
* zlepšenie kvality služieb v oblasti dohľadu nad poskytovaním a nákupom zdravotnej starostlivosti.

Realizácia uvedenej stratégie bude v nasledujúcich rokoch vyžadovať:

* inováciu informačného systému (DRG, NZIS, EESSI...),
* inováciu vedenia a správu centrálneho registra poistencov,
* zavedenie a správu nových národných registrov,
* personálne zabezpečenie nových projektov a činností vyplývajúcich z legislatívnych zmien,
* modernizáciu a materiálno-technické vybavenie SLaPA pracovísk,

Výraznú finančnú položku rozpočtu tvoria zmeny informačného systému, aj v nadväznosti na nové úlohy úradu a súčasne na dokončenie už prebiehajúcich úloh vyplývajúcich z platnej legislatívy. Databázy úradu predstavujú významnú časť elektronizácie zdravotníctva a súvisia aj so zdokonaľovaním bezpečnostnej politiky úradu. Na zlepšenie analytických výstupov je potrebné vybudovať manažérsky informačný systém (MIS).

V rámci zabezpečenia činnosti SLaPA v Košickom kraji, úrad v roku 2008 zakúpil v Košiciach budovu hodnote 1 298 000 eur. Budova má slúžiť na prevádzku pobočky a SLaPA pracoviska. V súčasnej dobe sa pracovisko SLaPA nachádza v nevyhovujúcich podmienkach, preto sa dokončuje projektová dokumentácia realizačného projektu k rekonštrukcii uvedenej budovy. Financovanie predmetnej rekonštrukcie úrad v budúcnosti plánuje realizovať zo zostatku finančných prostriedkov z predchádzajúcich období.

Úrad vo svojich príjmoch, na základe posledného návrhu východísk, rozpočtuje v rámci transferu pre roky 2015 - 2017 príspevky od zdravotných poisťovní od 16 900 000 do 18 000 000 eur, čo je na základe zmeny makroekonomických ukazovateľov mierny nárast, oproti 16 700 000 až 17 100 000 eur ako bolo predpokladané vo výhľadovom rozpočte na roky 2014 až 2016.

Aktualizovaný návrh príjmov a výdavkov podstatne redukuje celkové výdavky úradu v jednotlivých rokoch, čo má za následok, že úrad musel pristúpiť k redukcii bežných výdavkov.

Úpravou rozpočtu kapitálových výdavkov pre roky 2015 a 2016 sa predpokladá mierny nárast kapitálových výdavkov oproti roku 2014 a v roku 2017 sa rozpočtujú na úrovni roku 2014.